12. ฐานะการเงินและผลการดำเนินงาน

สรุปรายงานการสอบบัญชี

สำนักงานผู้สอบบัญชี : บริษัท เคพีเอ็มจี ภูมิไชย สอบบัญชี จำกัด (KPMG PHOOMCHAI AUDIT
LTD.)

รายชื่อผู้สอบบัญชี : นายวินิจ ศิลามงคล (MR. WINID SILAMONGKOL)

 หมายเลขผู้สอบบัญชีเลขที่ 3378 หรือ

นายพิศิษฐ์ ชีวะเรืองโรจน์ (MR. PISIT CHIWARUANGROCH)

หมายเลขผู้สอบบัญชีเลขที่ 2803

จากการปฏิบัติงานตรวจสอบตามมาตรฐานการสอบบัญชีที่รับรองทั่วไป
ผู้สอบบัญชีมีความเห็นว่างบการเงินรวมของบริษัทปูนซิเมนต์ไทย จำกัด (มหาชน) และบริษัทย่อย
แสดงฐานะการเงิน ผลการดำเนินงาน และกระแสเงินสด สำหรับแต่ละปีสิ้นสุดวันที่ 31 ธันวาคม
2549, 2548 และ 2547 โดยถูกต้องตามที่ควรในสาระสำคัญตามหลักการบัญชีที่รับรองทั่วไป

 

งบการเงินรวม และอัตราส่วนทางการเงิน

ของ

บริษัท ปูนซิเมนต์ไทย จำกัด (มหาชน) และ บริษัทย่อย 

[]

[]

[]

[]

 งบการเงิน และอัตราส่วนทางการเงิน

ของ

  บริษัท ปูนซิเมนต์ไทย จำกัด (มหาชน)

[]

[]

[]

[]

[]

คำอธิบายและการวิเคราะห์ของฝ่ายจัดการ 

(Management Discussion and Analysis)

ผลการดำเนินงานและฐานะทางการเงินของบริษัทปูนซิเมนต์ไทย จำกัด (มหาชน) และบริษัทย่อย

ภาพรวมของผลการดำเนินงานที่ผ่านมา

สำหรับปี 2549 เครือซิเมนต์ไทย (SCG) มียอดขายสุทธิ เท่ากับ 258,175 ล้านบาท
เพิ่มขึ้นร้อยละ 18 จากราคาของผลิตภัณฑ์ที่ปรับตัวสูงขึ้น อย่างไรก็ตาม
จากต้นทุนการผลิตที่เพิ่มสูงขึ้น ส่งผลให้ทุกกลุ่มธุรกิจ ยกเว้นธุรกิจเคมีภัณฑ์
มีผลการดำเนินงานที่ลดลง โดย SCG มีกำไรสุทธิ เท่ากับ 29,451 ล้านบาท ลดลงร้อยละ 9
จากปีก่อน และกำไรจากการดำเนินงานก่อนรายการที่ไม่เกิดขึ้นเป็นประจำ เท่ากับ 30,157
ล้านบาท ลดลงร้อยละ 2 จากปีก่อน ในขณะที่ EBITDA เท่ากับ 57,151 ล้านบาท เพิ่มขึ้นร้อยละ
7 จากปีก่อน

ในปี 2549 SCG มีรายการที่ไม่เกิดขึ้นเป็นประจำ (Non-recurring items) ที่สำคัญได้แก่
ผลขาดทุนสุทธิภาษีจากการด้อยค่าของสินทรัพย์เนื่องจากการเลิกธุรกิจซีอาร์ทีจำนวนประมาณ 3,400
ล้านบาท และมีกำไรสุทธิภาษีจากการขายเงินลงทุนในบริษัททาทา สตีล (ประเทศไทย) จำกัด
(มหาชน) (เดิมชื่อ บริษัทมิลเลนเนียม สตีล จำกัด (มหาชน)) และบริษัทสยามยูไนเต็ดสตีล
(1995) จำกัด จำนวนรวมประมาณ 2,200 ล้านบาท

โดยในไตรมาสแรกของปี 2549 SCG ได้นำงบการเงินรวมของบริษัทไทยพลาสติกและเคมีภัณฑ์
จำกัด (มหาชน) และบริษัทไทยบริติชซีเคียวริตี้ พริ้นติ้ง จำกัด (มหาชน) มาจัดทำงบการเงินรวม
เนื่องจาก SCG มีอำนาจควบคุมในการกำหนดนโยบายทางการเงิน
และการดำเนินงานของบริษัทดังกล่าว

SCG มีส่วนได้เสียในกำไรของบริษัทร่วม (Equity Income) เท่ากับ 9,096 ล้านบาท
ลดลงร้อยละ 8 จากปีก่อน โดยมีแหล่งที่มาของรายได้ ดังนี้

-   จากบริษัทร่วมในธุรกิจเคมีภัณฑ์ เท่ากับ 7,216 ล้านบาท เพิ่มขึ้นร้อยละ 6 จากปีก่อน
    ซึ่งเป็นผลมาจากการรับรู้ส่วนได้เสียในกำไรของบริษัทกรุงเทพ ซินธิติกส์ จำกัด (SCG
    เพิ่มสัดส่วนการถือหุ้นจากร้อยละ 17 เป็นร้อยละ 22) ในขณะที่ธุรกิจ PTA มี Margin ลดลง

-   จากบริษัทร่วมอื่นๆ เท่ากับ 1,880 ล้านบาท ลดลงร้อยละ 40 เมื่อเทียบกับปีก่อน
    เนื่องจากไม่รวมผลการดำเนินงานของบริษัทร่วมที่ไม่ใช่ธุรกิจหลัก ซึ่ง SCG
    ได้ขายเงินลงทุนไปในปี 2549

นอกจากนี้ SCG มีรายได้เงินปันผลรับทั้งหมด ในปี 2549 เท่ากับ 9,263 ล้านบาท เพิ่มขึ้นร้อยละ
2 จากปีก่อน โดยในปีนี้ SCG มีเงินปันผลรับจากบริษัทร่วม เท่ากับ 7,771 ล้านบาท (SCG
ถือหุ้นร้อยละ 20 - 50) และบริษัทอื่น เท่ากับ 1,492 ล้านบาท

ภาษีเงินได้ตั้งสำรองสำหรับปี 2549 เท่ากับ 4,036 ล้านบาท ลดลง 3,666 ล้านบาท หรือร้อยละ
48 จาก ปีก่อน ประกอบด้วย (1) ภาษีเงินได้นิติบุคคลสำหรับปี เท่ากับ 4,744 ล้านบาท เพิ่มขึ้น
681 ล้านบาท หรือร้อยละ 17 จากปีก่อน (2) ภาษีเงินได้รอตัดบัญชี – สุทธิ เท่ากับ (708)
ล้านบาท

ผลการดำเนินงานของกลุ่มธุรกิจ

ธุรกิจเคมีภัณฑ์ (SCG Chemicals)

ปี 2549 ยอดขายสุทธิของธุรกิจเคมีภัณฑ์ เท่ากับ 122,645 ล้านบาท เพิ่มขึ้นร้อยละ 43 จากปีก่อน
และ EBITDA ของธุรกิจ เท่ากับ 26,199 ล้านบาท เพิ่มขึ้นร้อยละ 33 จากปีก่อน
ซึ่งเป็นผลจากราคาผลิตภัณฑ์ที่ปรับตัวสูงขึ้น
ส่งผลให้มีส่วนต่างราคาระหว่างเม็ดพลาสติกกับวัตถุดิบหลักเพิ่มขึ้น
ประกอบกับการนำผลการดำเนินงานของบริษัทไทยพลาสติกและเคมีภัณฑ์ จำกัด (มหาชน)
มาจัดทำงบการเงินรวม
โดยธุรกิจมีกำไรจากการดำเนินงานก่อนรายการที่ไม่เกิดขึ้นเป็นประจำในปีนี้ เท่ากับ 17,545
ล้านบาท เพิ่มขึ้นร้อยละ 8 จากปีก่อน

สำหรับปี 2549 ราคา HDPE เฉลี่ยอยู่ที่ระดับ $1,233 ต่อตัน เพิ่มขึ้น 199 เหรียญสหรัฐต่อตัน
จากปีก่อน โดยเป็นผลจากความต้องการที่เพิ่มขึ้นอย่างต่อเนื่องของตลาดโลก
ประกอบกับกำลังการผลิตใหม่ในแถบตะวันออกกลางยังมีความล่าช้า ส่วนราคา Ethylene เพิ่มขึ้น
245 เหรียญสหรัฐต่อตันจากปีก่อน โดยเฉลี่ยอยู่ที่ระดับ 1,156 เหรียญสหรัฐต่อตัน
ซึ่งเป็นผลจากความต้องการที่เพิ่มสูงขึ้นในช่วงครึ่งปีหลังของปี 2549 ในขณะที่ราคา Naphtha
เฉลี่ยในปีนี้อยู่ที่ระดับ 583 เหรียญสหรัฐต่อตัน เพิ่มขึ้น 96 เหรียญสหรัฐต่อตัน จากปีก่อน
ตามราคาน้ำมันดิบในตลาดโลก ส่งผลให้ส่วนต่างราคาระหว่าง HDPE และ Naphtha (GAP)
ในปีนี้เพิ่มขึ้น 102 เหรียญสหรัฐต่อตันจากปีก่อน โดยเฉลี่ยอยู่ที่ระดับ 650 เหรียญสหรัฐต่อตัน

สำหรับธุรกิจ PTA ยังคงมี Margin อยู่ในระดับต่ำอย่างต่อเนื่อง ซึ่งเป็นผลจากปริมาณ Supply
ในตลาดโลกสูงกว่าปริมาณความต้องการในสินค้าอย่างมาก ประกอบกับราคาของวัตถุดิบหลัก
Paraxylene (PX) ยังคงอยู่ในระดับสูง

ธุรกิจกระดาษ (SCG Paper)

ในปี 2549 ธุรกิจกระดาษมียอดขายสุทธิ เท่ากับ 42,645 ล้านบาท เพิ่มขึ้นร้อยละ 6 จากปีก่อน
และมี EBITDA เท่ากับ 9,634 ล้านบาท เพิ่มขึ้นร้อยละ 1 เมื่อเทียบกับปีก่อน
ซึ่งเป็นผลจากปริมาณขายกระดาษบรรจุภัณฑ์ที่เพิ่มสูงขึ้น
ประกอบกับการนำผลการดำเนินงานของบริษัทไทยบริติชซีเคียวริตี้ พริ้นติ้ง จำกัด (มหาชน)
มาจัดทำงบการเงินรวม อีกทั้งสามารถลดต้นทุนพลังงานจากโครงการ Coal – Fired Boiler
ที่แล้วเสร็จ และดำเนินการได้ของบริษัทไทยเคนเปเปอร์ จำกัด (มหาชน) และ United Pulp
and Paper Co., Inc. โดยธุรกิจมีกำไรจากการดำเนินงานก่อนรายการที่ไม่เกิดขึ้นเป็นประจำ
เท่ากับ 3,574 ล้านบาท ลดลงร้อยละ 3 จากปีก่อน เนื่องจากค่าเสื่อมราคา
และค่าใช้จ่ายภาษีเงินได้ที่เพิ่มสูงขึ้น

  กระดาษพิมพ์เขียน: ปริมาณขายรวมเพิ่มขึ้นจากปีก่อนร้อยละ 4
  โดยมีปริมาณการส่งออกคิดเป็นร้อยละ 17 ของปริมาณขายรวม ตลาดที่สำคัญ ได้แก่
  สหรัฐอเมริกา เวียดนาม ฮ่องกง สิงคโปร์ และมาเลเซีย ราคาผลิตภัณฑ์ปรับขึ้นเล็กน้อย
  อยู่ที่เฉลี่ยตันละ 820 เหรียญสหรัฐ ตามต้นทุนวัตถุดิบที่ปรับเพิ่มขึ้น

  กระดาษอุตสาหกรรม: ปริมาณขายรวมเพิ่มขึ้นร้อยละ 5 โดยมีปริมาณการส่งออกคิดเป็นร้อยละ
  24 ของปริมาณขายรวม ตลาดส่งออกสำคัญอยู่ในภูมิภาคอาเซียน
  ซึ่งมีความต้องการใช้กระดาษเพื่อบรรจุภัณฑ์อย่างต่อเนื่อง
  ราคาผลิตภัณฑ์ค่อนข้างคงที่ในระดับตันละ 410 เหรียญสหรัฐ

  บรรจุภัณฑ์: ปริมาณขายเพิ่มขึ้นร้อยละ 7 จากการขยายตัวของการบริโภคภายในประเทศ
  ในอุตสาหกรรมอาหารและเครื่องดื่ม และสินค้าอุปโภค
  รวมทั้งธุรกิจส่งออกที่ขยายตัวอย่างต่อเนื่อง
  ซึ่งส่วนหนึ่งมาจากการย้ายฐานการผลิตเครื่องใช้ไฟฟ้ามาที่ประเทศไทย

ธุรกิจซิเมนต์ (SCG Cement)

ปี 2549 ปริมาณความต้องการปูนซีเมนต์เทาในประเทศโดยรวม เท่ากับ 27.2 ล้านตัน
ลดลงร้อยละ 1.7 โดยประมาณจากปีก่อน ซึ่งเป็นผลจากปริมาณความต้องการของตลาดที่อยู่อาศัย
และความต้องการในโครงการพื้นฐานต่างๆ ชะลอตัวลงอย่างต่อเนื่อง
ประกอบกับผลกระทบของปัญหาน้ำท่วมในภาคกลางในช่วงครึ่งปีหลังของปี 2549

ในปีนี้ ธุรกิจซิเมนต์มีปริมาณขายปูนซีเมนต์เทาในประเทศ เท่ากับ 10.8 ล้านตัน ลดลงร้อยละ 1.3
จากปีก่อน ตามความต้องการใช้ปูนซีเมนต์ที่ลดลง โดยที่ราคาปูนซีเมนต์เทาในปีนี้
ไม่เปลี่ยนแปลงมากนักเมื่อเทียบกับปีก่อน โดยมีราคาเฉลี่ยอยู่ในช่วง 1,700 - 1,780 บาทต่อตัน

สำหรับภาคการส่งออก ปริมาณการส่งออกปูนซีเมนต์เทาในปีนี้ เท่ากับ 7.0 ล้านตัน เพิ่มขึ้นร้อยละ
4 จากปีก่อน โดยราคา FOB เฉลี่ยอยู่ที่ระดับ 33.8 เหรียญสหรัฐต่อตัน

ส่วนยอดขายคอนกรีตผสมเสร็จของธุรกิจในปีนี้ เพิ่มขึ้นร้อยละ 10 จากปริมาณขายที่เพิ่มขึ้นร้อยละ 5
และมีการแต่งตั้งแฟรนไชส์เพิ่มขึ้นอีก 28 ราย

ยอดขายสุทธิของธุรกิจในปี 2549 เท่ากับ 44,123 ล้านบาท เพิ่มขึ้นร้อยละ 6 จากปีก่อน ในขณะที่
EBITDA เท่ากับ 12,200 ล้านบาท ลดลงร้อยละ 8 จากปีก่อน เนื่องจากต้นทุนพลังงานที่เพิ่มสูงขึ้น
โดยกำไรจากการดำเนินงานก่อนรายการที่ไม่เกิดขึ้นเป็นประจำในปีนี้เท่ากับ 6,649 ล้านบาท
ลดลงร้อยละ 16 จากปีก่อน

ธุรกิจผลิตภัณฑ์ก่อสร้างและธุรกิจจัดจำหน่าย (SCG Building Materials and SCG
Distribution)

ปี 2549 ตลาดอสังหาริมทรัพย์มีการขยายตัวเล็กน้อย
เนื่องจากได้รับผลกระทบจากภาวะชะลอตัวทางเศรษฐกิจ
โดยยอดขายสุทธิของธุรกิจผลิตภัณฑ์ก่อสร้างในปีนี้ เท่ากับ 22,745 ล้านบาท เพิ่มขึ้นร้อยละ 2 จาก
ปีก่อน แต่เนื่องจากต้นทุนการผลิตที่เพิ่มสูงขึ้น ส่งผลให้ธุรกิจมี EBITDA เท่ากับ 4,856 ล้านบาท
ลดลงร้อยละ 10 จากปีก่อน และมีกำไรจากการดำเนินงานก่อนรายการที่ไม่เกิดขึ้นเป็นประจำ
เท่ากับ 1,799 ล้านบาท ลดลง ร้อยละ 35 จากปีก่อน

สำหรับธุรกิจจัดจำหน่ายในปี 2549 ยังคงเติบโตอย่างต่อเนื่อง โดยยอดขายสุทธิในปีนี้ เท่ากับ
81,519 ล้านบาท เพิ่มขึ้นร้อยละ 7 จากปีก่อน
ซึ่งเป็นผลจากยอดขายเหล็กก่อสร้างและสินค้าพลังงานที่เพิ่มสูงขึ้น อย่างไรก็ตาม จากต้นทุนค่าขนส่ง
และค่าใช้จ่ายทางการตลาดที่เพิ่มสูงขึ้น ส่งผลให้ธุรกิจมี EBITDA เท่ากับ 1,498 ล้านบาท
ลดลงร้อยละ 3 จากปีก่อน โดยกำไรจากการดำเนินงานก่อนรายการที่ไม่เกิดขึ้นเป็นประจำในปีนี้
เท่ากับ 944 ล้านบาท ลดลงร้อยละ 13 จากปีก่อน

ฐานะการเงิน

สินทรัพย์

SCG มีสินทรัพย์รวม ณ 31 ธันวาคม 2549 จำนวน 221,897 ล้านบาท เพิ่มขึ้นจากปีก่อน ร้อยละ
11 โดยสินทรัพย์ส่วนใหญ่เป็นที่ดิน อาคารและอุปกรณ์ และเงินลงทุนซึ่งบันทึกโดยวิธีส่วนได้เสีย
ซึ่งคิดเป็นร้อยละ 42 และ 19 ของสินทรัพย์ทั้งหมดตามลำดับ ทั้งนี้กลุ่มธุรกิจที่มีสินทรัพย์รวมมากที่สุด
ได้แก่ ธุรกิจเคมีภัณฑ์ ธุรกิจ ซิเมนต์ และธุรกิจกระดาษ ตามลำดับ

  สินทรัพย์หมุนเวียน: ณ สิ้นปี 2549 เท่ากับ 67,376 ล้านบาท เพิ่มขึ้นร้อยละ 23 จากปีก่อน
  โดยส่วนใหญ่เป็นสินค้าคงเหลือร้อยละ 53 ลูกหนี้และตั๋วเงินรับการค้าร้อยละ 35 ทั้งนี้ SCG
  ได้ตั้งค่าเผื่อหนี้สงสัย จะสูญสำหรับลูกหนี้การค้า ณ วันที่ 31 ธันวาคม 2549
  ไว้แล้วจำนวนเงินประมาณ 951 ล้านบาท
  ซึ่งเป็นไปตามนโยบายทางบัญชีของการตั้งค่าเผื่อหนี้สงสัยจะสูญของบริษัทซึ่งคาดว่าเพียงพอแล้ว
  นอกจากนี้ ลูกหนี้การค้าที่ค้างชำระเกินวันครบกำหนดชำระของ SCG
  ได้มีการค้ำประกันโดยสถาบันการเงินในวงเงินจำนวน 242 ล้านบาท

  ที่ดิน อาคาร และอุปกรณ์: ณ สิ้นปี 2549 เท่ากับ 93,005 ล้านบาท เพิ่มขึ้นร้อยละ 14 จาก
  ปีก่อน ทั้งนี้เป็นผลจากการนำบริษัทไทยพลาสติกและเคมีภัณฑ์ จำกัด (มหาชน)
  และบริษัทไทยบริติชซีเคียวริตี้ พริ้นติ้ง จำกัด (มหาชน) มาจัดทำงบการเงินรวม
  ประกอบกับระหว่างปี SCG ได้มีการซื้อที่ดิน อาคาร และอุปกรณ์เพิ่มขึ้น 16,117 ล้านบาท
  ในขณะที่ค่าเสื่อมราคาและค่าเผื่อการด้อยค่าของสินทรัพย์สำหรับปี 2549 เท่ากับ 15,195
  ล้านบาท

  เงินลงทุนซึ่งบันทึกโดยวิธีส่วนได้เสีย: ณ สิ้นปี 2549 เท่ากับ 41,993 ล้านบาท ลดลง 892
  ล้านบาท หรือร้อยละ 2 เนื่องจากรายการเพิ่ม/ลดที่สำคัญระหว่างปี ดังนี้

  เพิ่มขึ้นจาก:

-   การรับรู้ส่วนแบ่งกำไรจากเงินลงทุนตามวิธีส่วนได้เสีย จำนวน 9,096 ล้านบาท
    แต่เนื่องจากระหว่างปี SCG มีเงินปันผลรับจากบริษัทร่วม จำนวน 7,771 ล้านบาท
    ทำให้เงินลงทุนตามวิธีส่วนได้เสียเพิ่มขึ้น 1,325 ล้านบาท

-   การซื้อหุ้นเพิ่มทุนตามสัดส่วนการถือหุ้นเดิมในบริษัทปตท. เคมิคอล จำกัด (มหาชน)
    และการเพิ่มสัดส่วนการลงทุนในบริษัทกรุงเทพ ซินธิติกส์ จำกัด

  ลดลงจาก:

-   การเปลี่ยนแปลงสถานะเงินลงทุนในบริษัทไทยพลาสติกและเคมีภัณฑ์ จำกัด (มหาชน)
    และบริษัทไทยบริติชซีเคียวริตี้ พริ้นติ้ง จำกัด (มหาชน) จากบริษัทร่วมเป็นบริษัทย่อย

-   การขายเงินลงทุนในหุ้นทุนของบริษัททาทา สตีล (ประเทศไทย) จำกัด (มหาชน)
    และบริษัทสยามอาซาฮีเทคโนกลาส จำกัด

หนี้สิน

หนี้สินรวม ณ สิ้นปี 2549 เท่ากับ 133,948 ล้านบาท เพิ่มขึ้นร้อยละ 4 จากปีก่อน
โดยมีหนี้สินหมุนเวียนลดลง 7,497 ล้านบาท ในขณะที่มีหนี้สินไม่หมุนเวียนเพิ่มขึ้น 12,768 ล้านบาท
เนื่องจากในระหว่างปี SCG ได้ออกหุ้นกู้ชุดใหม่ จำนวน 25,000 ล้านบาท
เพื่อทดแทนหุ้นกู้ชุดเดิมที่ครบกำหนดไถ่ถอน จำนวน 30,000 ล้านบาท
ประกอบกับการนำหนี้สินของบริษัทไทยพลาสติกและเคมีภัณฑ์ จำกัด (มหาชน)
และบริษัทไทยบริติชซีเคียวริตี้ พริ้นติ้ง จำกัด (มหาชน) มาจัดทำงบการเงินรวม
สำหรับหุ้นกู้ของบริษัทปูนซิเมนต์ไทย จำกัด (มหาชน) ณ 31 ธันวาคม 2549 มีมูลค่าเท่ากับ
81,000 ล้านบาท เทียบกับปี 2548 ที่มีมูลค่า เท่ากับ 86,000 ล้านบาท

สภาพคล่อง

ในปี 2549 SCG มีกระแสเงินสดและรายการเทียบเท่าเงินสด ณ วันสิ้นปีเท่ากับ 2,435 ล้านบาท
ลดลงจากปีก่อน 118 ล้านบาท โดยเป็นผลมาจาก SCG
มีกระแสเงินสดสุทธิที่ได้มาจากการดำเนินงานเท่ากับ 33,919 ล้านบาท ลดลงจากปีก่อน 5,828
ล้านบาท สาเหตุหลักจากลูกหนี้และตั๋วเงินรับการค้า รวมทั้งสินค้าคงเหลือที่เพิ่มสูงขึ้น
ในขณะที่มีกระแสเงินสดสุทธิที่ใช้ไปในกิจกรรมลงทุนในปีนี้เท่ากับ 9,055 ล้านบาท
เทียบกับปีก่อนใช้ไปในกิจกรรมลงทุนเท่ากับ 7,932 ล้านบาท ซึ่งส่วนหนึ่งเป็นผลจากการที่ SCG
ซื้อที่ดิน อาคาร และอุปกรณ์เพิ่มขึ้น ส่งผลให้ SCG ใช้เงินไปในกิจกรรมจัดหาเงินจำนวน 24,982
ล้านบาท ลดลงเมื่อเทียบกับ 32,727 ล้านบาทของปีที่ผ่านมา

สำหรับอัตราส่วนสภาพคล่อง พบว่า SCG มีอัตราส่วนสภาพคล่องคิดเป็น 1.20 เท่า
ในขณะที่มีอัตราส่วนสภาพคล่องกระแสเงินสดคิดเป็น 0.57 เท่า ทั้งนี้ SCG มี Cash Cycle
อยู่ที่ประมาณ 25 วัน (ระยะเวลาในการเรียกเก็บหนี้เฉลี่ย + ระยะเวลาในการขายสินค้าเฉลี่ย –
ระยะเวลาในการชำระหนี้เฉลี่ย) จากกระแสเงินสดและอัตราส่วนสภาพคล่องต่างๆ
ได้สร้างความมั่นใจ ว่า SCG มีสภาพคล่องที่พอเพียงต่อการดำเนินงาน ทั้งนี้ SCG
มีวงเงินเบิกเกินบัญชีกับธนาคารหลายแห่งจำนวน 4,600 ล้านบาท

แหล่งที่มาของเงินทุน

สถานะหนี้สินสุทธิ (หนี้สินที่มีภาระดอกเบี้ย หักด้วยเงินสด และรายการเทียบเท่าเงินสด) ของ SCG
ณ สิ้นปี 2549 เท่ากับ 103,077 ล้านบาท เพิ่มขึ้น 2,537 ล้านบาท เทียบกับ ณ สิ้นปี 2548
โดยเป็นผลจาก SCG จ่ายเงินปันผลสำหรับผลการดำเนินงานครึ่งปีหลังของปี 2548
และครึ่งปีแรกของปี 2549 จำนวนรวม 18,000 ล้านบาท ประกอบกับในระหว่างปี 2549 SCG
มีการลงทุนในโครงการ (Project Capex) และการลงทุนอื่นๆ จำนวน 23,574 ล้านบาท
รวมทั้งการรวมหนี้สินสุทธิ จำนวนประมาณ 6,000 ล้านบาท ของบริษัทไทยพลาสติกและเคมีภัณฑ์
จำกัด (มหาชน) และบริษัทไทยบริติชซีเคียวริตี้ พริ้นติ้ง จำกัด (มหาชน) มาจัดทำงบการเงินรวม

อัตราส่วนหนี้สินต่อส่วนของผู้ถือหุ้น เท่ากับ 1.52 เท่า เทียบกับปีก่อนซึ่งอยู่ที่ 1.82 เท่า
โดยอัตราส่วนดังกล่าวยังคงอยู่ในระดับต่ำ ซึ่งสะท้อนให้เห็นถึงโครงสร้างทางการเงินที่ดีของ SCG
โดย SCG มีดอกเบี้ยจ่ายและค่าใช้จ่ายทางการเงินในปี 2549 เท่ากับ 5,169 ล้านบาท
เพิ่มขึ้นจากปีก่อน 407 ล้านบาท และอัตราส่วนความสามารถในการชำระดอกเบี้ยอยู่ที่ 8.39 เท่า

จากฐานะทางการเงินและผลการดำเนินงานในปี 2549
คณะกรรมการบริษัทมีมติให้เสนอที่ประชุมสามัญ ผู้ถือหุ้น เพื่ออนุมัติการจ่ายเงินปันผลสำหรับปี 2549
ในอัตราหุ้นละ 15 บาท จำนวนเงินรวม 18,000 ล้านบาท ซึ่งคิดเป็นอัตราร้อยละ 61.2
ของกำไรสุทธิ (บริษัทฯ ได้จ่ายเป็นเงินปันผลระหว่างกาลไปแล้ว ในอัตราหุ้นละ 7.50 บาท)

โดยสรุปผลการดำเนินงานและฐานะทางการเงินของบริษัทปูนซิเมนต์ไทย จำกัด (มหาชน)
และบริษัทย่อย ในปี 2549 ใกล้เคียงกับปีก่อน จากผลการดำเนินงานของธุรกิจเคมีภัณฑ์ที่เพิ่มสูงขึ้น
ในขณะที่ผลการดำเนินงานของธุรกิจอื่นลดลง ประกอบกับต้นทุนพลังงานยังคงอยู่ในระดับสูง
อย่างไรก็ตาม ภายใต้กลยุทธ์การดำเนินธุรกิจและนโยบายการเงินที่มีประสิทธิภาพและรอบคอบ
โดยมีการนำเครื่องมือทางการเงินต่างๆ
มาใช้เพื่อลดความเสี่ยงจากการเปลี่ยนแปลงของอัตราดอกเบี้ยและความผันผวนของอัตราแลกเปลี่ยนอย่างเหมาะสม
จึงส่งผลให้ SCG มีความเสี่ยงด้านการเงินลดลง และจะทำให้ฐานะทางการเงินของ SCG
แข็งแกร่งมากขึ้นและสามารถเพิ่มมูลค่าโดยรวมให้แก่ผู้มีส่วนเกี่ยวข้องทุกฝ่าย
ตลอดจนสนับสนุนและพัฒนาเศรษฐกิจของประเทศให้รุ่งเรืองต่อไป

ค่าตอบแทนของผู้สอบบัญชี

1. ค่าตอบแทนจากการสอบบัญชี (Audit fee)

บริษัทและบริษัทย่อยจ่ายค่าตอบแทนการสอบบัญชี ให้แก่สำนักงานสอบบัญชีที่ผู้สอบบัญชีสังกัด
บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีที่ผู้สอบบัญชีสังกัด
ในรอบปีบัญชีที่ผ่านมามีจำนวนเงินรวม 25.2 ล้านบาท ทั้งนี้ ไม่รวมค่าตอบแทนที่จ่ายโดยบริษัทร่วม

2. ค่าบริการอื่นๆ (Non-audit fee)

บริษัทและบริษัทย่อยไม่มีการรับบริการอื่นจากสำนักงานสอบบัญชีที่ผู้สอบบัญชีสังกัด
บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีที่ผู้สอบบัญชีสังกัด
ในรอบปีบัญชีที่ผ่านมา